Author: Viire Väli
Last saved by: Krislin Ots

Karmen Joller |
Sotsiaalministeerium
| 11.09.2026 nr 1-12/887 - 1
Kiirabiteenuse kättesaadavusest Tallinnas ja Harjumaal |
Austatud Karmen Joller

Pöördume Teie poole kiireloomulise küsimusega, mis puudutab kiirabiteenuse kättesaadavust pealinnas ja Harjumaal.

Seoses kavandatava üleriigilise kiirabi avaliku konkursiga on ilmnenud probleem, mis vajab kiiret ja sisulist lahendust.

Konkursi ettevalmistavate dokumentide kohaselt on Põhja regiooni rahvaarvu arvestades planeeritud elaniku kohta märksa vähem kiirabibrigaade kui teistesse regioonidesse. See vähendab piirkonna suhtelist kiirabivõimekust ning võib tipukoormuse, suurõnnetuse või kriisi korral halvendada abi kättesaadavust ja pikendada reageerimisaega.
Terviseameti selgituse kohaselt lähtub praegune kiirabivõrk suuresti 2014. aasta vajadustest, samal ajal kui elanike paiknemine ja kiirabikutsete koormus on vahepeal oluliselt muutunud. Kuigi uue kiirabivõrgu eesmärk on neid muutusi senisest paremini arvestada, näitab kavandatud brigaadijaotuse ja rahvaarvu võrdlus Põhja regiooni selgelt madalamat kiirabiressurssi elaniku kohta.

Kavandatavas jaotuses moodustab Harju maakond tervikuna Põhja regiooni. Lisaks Tallinnale kuuluvad sellesse kiiresti kasvanud Tallinna lähivallad, sealhulgas Rae, Viimsi, Harku, Saue, Saku ja Kiili vald.

Rahvastikuregistri andmetel oli Harju maakonnas 2014. aasta alguses 582 377 elanikku, 2026. aasta alguses aga 649 816. Seega on Harjumaa rahvaarv kasvanud 67 439 elaniku ehk 11,6% võrra. Tallinnas kasvas elanike arv samal perioodil 429 829-lt 460 584-ni ehk 30 755 elaniku võrra, mis moodustab ligi poole Harjumaa rahvaarvu kogukasvust.

Meie arvutuste kohaselt on Põhja regiooni kavandatud tavabrigaadide arv ligikaudu 0,54 brigaadi 10 000 elaniku kohta päeval ja 0,49 öösel. Teistes regioonides jääb vastav näitaja päeval vahemikku 0,86–1,09 ning öösel 0,84–0,98 brigaadi 10 000 elaniku kohta. Ülejäänud kolme regiooni koondnäitaja on päeval 0,96 ja öösel 0,91 brigaadi 10 000 elaniku kohta.
Seega on Põhja regiooni kavandatud tavabrigaadide arv elaniku kohta 44–46% ehk ligi 2 korda väiksem kui ülejäänud kolme regiooni koondnäitaja.
Tallinna puhul tuleb lisaks elanike arvule arvestada pealinna eripära kogu riigi kontekstis. Siin paiknevad riikliku tähtsusega strateegilised rajatised, lennujaam ja sadamad, piirkonda külastab palju välisturiste ning siin toimub arvukalt suurüritusi. Sellega kaasneb ajutine rahvaarvu kasv ning täiendav vajadus piisava kiirabivõimekuse ja reservi järele.

Olukorda mõjutab ka Tallinna ja ülejäänud Harjumaa kiirabiressursi omavaheline sõltuvus. Kui Tallinna brigaad on hõivatud väljakutsega linnast väljas, väheneb samal ajal pealinna kohapealne valmisolek ning järgmise kõrge prioriteediga väljakutse puhul võib reageerimisaeg pikeneda. Suurema õnnetuse või mitme samaaegse väljakutse korral võib ebapiisav reserv kiiresti mõjutada abi kättesaadavust nii Tallinnas kui ka ülejäänud Harjumaal.

Probleem ei ole ka ajutine. Statistikaameti rahvastikuprognoosi kohaselt püsib Harjumaa rahvaarv kõrgel ning kasvab pikemas vaates veelgi. Seetõttu võib ebapiisava kiirabiressursi mõju konkursiperioodi jooksul suureneda.

Seetõttu peame vajalikuks suurendada Põhja regiooni planeeritavate ööpäevaringsete tavabrigaadide arvu vähemalt 5–7 brigaadi võrra ning vaadata enne avaliku konkursi väljakuulutamist üle Põhja regiooni ressursivajaduse arvutuse alused.

Tallinna linnavalitsus soovib pealinna elanike huvide esindajana leida probleemile kiire lahenduse. Seetõttu palume võimalust Teiega esimesel võimalusel kohtuda, et arutada Põhja regiooni kavandatud kiirabiressurssi, selle kujunemise aluseid ning võimalusi tagada pealinnas ja Harjumaal piisav kiirabivõimekus.

Samuti palume kohtumisel tutvustada Põhja regiooni brigaadide arvu kujunemise arvutuskäiku ja selle aluseks olnud rahvastiku-, väljakutsekoormuse ja reageerimisaja andmeid.

TAUSTAKS:
rahvastikuregistri järgi elanike arvud:
https://www.siseministeerium.ee/tegevusvaldkonnad/rahvastikutoimingud/rahvastikustatistika

Teie kiiret vastust ootama jäädes.
	
Lugupidamisega
(allkirjastatud digitaalselt)
Riina Solman
abilinnapea

Krislin Ots
6404782 krislin.ots@tallinnlv.ee

Vabaduse väljak 7 15199 Tallinn | +372 661 9860, 14 410 lvpost@tallinnlv.ee | | tallinn.ee